钦定古今图书集成/明伦汇编/皇极典/第251卷 > 广寒殿记 明宣宗
## 钦定古今图书集成/明伦汇编/皇极典/第251卷 > 广寒殿记 明宣宗

北京之万岁山，在宫城西北隅，周回数里，其颠有广
寒殿。永乐中，朕尝侍皇祖太宗文皇帝万机之下，燕
游于此。从容之顷，天颜悦怿，指顾山川而谕朕曰：“此
古轩辕所都，而后来赵宋之疆境也。宋弗良于行，金
取而都之；金又弗良，元取而都之。元之后裔不存，殷
鉴加弗良焉。天鉴我太祖高皇帝圣德，命之吊伐，用”
诞安天下。天下既定，高皇帝念前故都也，简于诸子
以命我，奠兹一方。我惟夙夜敬励，不敢怠，宁以仰副
高皇帝付托之重。暨建文嗣位，信用奸回，戕刘宗室，
举四方全盛之师以加我。于时兹城孤立，殆一发引
千钧矣。赖天地宗庙之祐护，以城之孱弱羸老，安其
危而存其覆，又因以清奸憝、奠社稷，“而至于今日。夫
山川，犹昔也。昔之人以否德而失之，高皇帝以大德
而得之。我承藉高皇帝克艰难而保存之，奈何其可
忘慎德”又顾兹山而谕朕曰：“此宋之艮岳也。宋之不
振，以是金不戒而徙于兹，元又不戒而加侈焉。睹其
处，思其人，《夏书》所为儆峻宇雕墙者也。肆吾始来就
国，汰其侈，存其概而”时游焉，则未尝不有儆于中。昔唐九成宫，太宗亦因隋之旧，去其泰侈而不改作，时
资燕游，以存监省。汝将来有国家天下之任，政务馀
闲，或一登此，则近而思吾之言，远而不忘圣贤之明
训，国家生民无穷之福矣。朕拜稽受命，无时或忘。《书》
不云乎：“皇祖有训”，《诗》不云乎：“仪刑文王。”肆嗣位以来，
凡事天爱民，一体皇祖之心，敬而行之，洞洞属属，罔
间夙夜。比登兹山，顾视殿宇，岁久而陁，遂命工修葺。
永念皇祖，俨如在上。敬以所授《大训》笔而勒诸珉石，
既以自省，亦以昭示我子孙于亿万年。宣德八年四
月丁亥记。